## Emergències emet un avís especial per l’arribada de fortes pluges i tempestes al sud de València i nord d’Alacant durant el pont d’octubre

*** El Centre de Coordinació d’Emergències activa l’alerta groga per pluges i tempestes en l’interior sud de Castelló, litoral nord d’Alacant i tota la província de València
* La previsió és que les condicions adverses de la dana Alice persistisquen durant diversos dies des del matí del dimecres 8 fins al diumenge 12**

**L'Eliana.**

La Conselleria d’Emergències i Interior, a través del Centre de Coordinació d’Emergències de la Generalitat Valenciana (CCE), ha emés un avís especial que alerta de l’arribada de la dana Alice, un episodi de pluges intenses i fortes tempestes que afectaran el sud de València i nord d’Alacant des d’última hora del matí del dia 8 d’octubre fins al 12 d’octubre.

L’avís, que ja ha sigut enviat a les agències i ajuntaments implicats en situacions d’emergència per inundacions, advertix que, segons la predicció d’AEMET, està prevista una persistència de l’episodi durant diversos dies i destaca que la major intensitat es concentrarà al cap de la Nau, a on la precipitació es preveu localment molt forta.

El Centre de Coordinació d’Emergències de la Generalitat Valenciana ha activat ja hui 07/10 l’alerta per pluges i tempestes nivell groc a l’interior sud de Castelló, litoral nord d’Alacant i tota la província de València. I avisa que hi ha una alta incertesa respecte a la posició de la dana Alice.

És per esta raó que, des de l’Agència Valenciana de Seguretat i Resposta a les Emergències (AVSRE) es recomana als municipis i organismes amb competències en la gestió de les emergències que mantinguen la necessària atenció i seguiment de tots els avisos que emeta durant eixos dies el Centre de Coordinació d’Emergències de la Generalitat amb la finalitat d’activar amb antelació els seus protocols d’actuació i establir les pertinents mesures preventives en els seus respectius àmbits.

A més, recorda la importància de seguir les recomanacions, consells i informació que es notifiquen a través de les fonts oficials. En el text de l’avís es posa l’accent en la necessària “participació dels municipis en el seguiment, sobretot en aquells llits en els quals en estos moments s’estan duent a terme treballs de reparació i restauració dels danys ocasionats en la dana del 29 d’octubre, per la presència de persones i maquinària pesant que requeririen un ràpid avís per a la seua evacuació”.

En l’avís, el Centre de Coordinació d’Emergències, recomana als ajuntaments que adopten mesures de prevenció com evitar l’estacionament dels vehicles en les zones susceptibles d’inundar-se, com poden ser llits secs, riba de rius i barrancs. Encara que no hi haja precipitacions en eixe lloc, es poden donar avingudes sobtades i arrossegar vehicles i persones.

També s’aconsella senyalitzar i impedir el trànsit de vehicles en guals inundables i informar de la situació de risc en les zones d’acampada o altres esdeveniments que es desenrotllen en el seu terme municipal.

I repassar els consells de protecció civil dirigits a la població i que es poden consultar en la web de l’1·1·2, [www.112cv.gva.es](http://www.112cv.gva.es/); en la xarxa X @gva112 o a través de l’app GVA 112 Avisos (disponible en Google Play i App Store).

Finalment, destaca que els municipis poden accedir a la ‘Guia de recomanacions als ajuntaments per a la presa de decisions preventives davant fenòmens meteorològics adversos’ a través de l’enllaç següent:  
https://www.112cv.gva.es/documents/163565706/163566523/guiarecomendacionesfma\_cas.pdf/001008b1-2d70-af67-1ae5-5bf41f1727c6?t=1756380910004

Fecha: 07/10/2025